Eugen Teodorovici, director al Autorității de Audit din Curtea de Conturi, a participat la lansarea Blocului Suveranist / Codul Etic și legea Curții îi interzic să facă politică / Teodorovici: Am participat în calitate de moderator/ Laufer: Este un susținător al proiectului
Eugen Teodorovici, care este de la 1 decembrie 2023 directorul Autorității de Audit din Curtea de Conturi, a participat, marți, la lansarea Blocului Suveranist, deși legea și Codul de Etică al Curții le interzice membrilor să exprime poziții politice sau să participe la activități cu caracter politic.
Contactat de G4Media.ro, Teodorovici a declarat că nu a participat în calitate de membru sau simpatizant, ci în calitate de moderator. El susține că nu se află în conflict de interese, că "nu are nici un fel de teamă, de emoție" și că nu încalcă nici un Cod. Pe de altă parte, Ilan Laufer, unul dintre inițiatori, a declarat pentru G4Media.ro că Eugen Teodorovici este "un susținător al proiectului Blocul Suveranist și ne va susține în continuare în campania electorală", dar a precizat că nu este încă membru de partid.
Eugen Teodorovici ocupă funcția de director al Autorității de Audit din cadrul Curții de Conturi din data de 1 decembrie 2023, după ce a mai ocupat această funcție în trecut dar a demisionat într-o încercare de a se lansa în afaceri în domenul privat. A fost ministru al fondurilor europene și apoi al finanțelor publice în Guvernul Victor Ponta. A fost ministru al finanțelor publice în Guvernul Viorica Dăncilă. A demisionat din PSD în noiembrie 2019 odată cu Viorica Dăncilă, fostul lider al partidului.
Teodorovici a participat, miercuri, la lansarea așa numitului Blocul Suveranist Român.
Legea Curții de Conturi prevede că "Auditorii publici externi sunt supuşi incompatibilităţilor prevăzute de Codul Etic al profesiei". Potrivit Codului Etic (articolul 24, literja j), constituie abatere disciplinară, între altele, "exprimarea publică a unor opinii sau convingeri politice, precum şi participarea la activităţi sau manifestaţii publice cu caracter politic".
Legea în ansamblu le cere membrilor Curții de Conturi și auditorilor externi să asigure indepdendența și imparțialitatea în exercitarea profesiei.
Eugen Teodorovici a participat, miercuri, alături de Ilan Laufer, fost ministru în guvernul Dăncilă și președintele partidului Forța Identității Naționale, Ninel Peia și alți reprezentanți ai unor partide eurosceptice și anti-occidentale la lansarea așa numitului Bloc Suveranist Român.
Contactat de G4Media.ro, Eugen susține că a participat la eveniment în calitate de moderator, nu de membru sau de susținător. Codul Etic nu face însă distincție și sancționează inclusiv simpla participare la activități cu caracter politic. Directorul Autorității de Audit din Curtea de Conturi a mai susținut că "nu are nici o treabă cu Blocul Suvernatist" deși la a participat la evenimentul de lansare în dreapta lui Ilan Laufer, fără ca poziția sa acolo să fie marcată ca moderator, așa cum susține azi că ar fi fost.
În plus, întrebat în ce calitate a participat Teodorovici la eveniment, Ilan Laufer a spus că fostul ministru de finanțe este "un susținător al proiectului Blocul Suveranist și ne va susține în continuare în campania electorală", dar a precizat că nu este încă membru de partid.
Eugen Teodorovici a declarat că nu va demisiona din poziția de Director al Autorității de Audit din Curtea de Conturi și că nu consideră că se află în conflict de interese sau că imparțialitatea sa ar fi afectată din cauza participării sale la un eveniment politic.
El acuză reprezentanții puterii că s-ar afla în conflict de interese. "Am identificat cel mai mare conflict de interese la Agențiile de Dezvoltare Regională, șefii celor opt ADR-uri au devenit șefi de autorități de management făcuți de domnul Boloș. La Alba Iulia și Călărași sunt membri de partid. Am avut discuții cu Parchetul Eurpean, cu DNA. Nu mai ucide corupția? România poate să riște opreirea finanțării europene", a declarat Teodorovici.
Fostul ministru PSD de finanțe susține că el a înființat Autoritatea de Audit din cadrul Curții de Conturi în 2005.
Potrivit legii, Autoritatea de Audit este un organism independent din punct de vedere operaţional faţă de Curtea de Conturi şi faţă de celelalte autorităţi responsabile cu gestionarea şi implementarea fondurilor comunitare nerambursabile, cu sediul în municipiul Bucureşti. În teritoriu, Autoritatea de Audit are structuri regionale organizate în judeţele în care îşi desfăşoară activitatea agenţii, autorităţi de management şi/sau organismele intermediare care gestionează fondurile comunitare.
Autoritatea de Audit este singura autoritate naţională competentă să efectueze audit public extern, în conformitate cu legislaţia comunitară şi naţională, asupra fondurilor prevăzute la art. 12.
Autoritatea de Audit poate efectua audit public extern şi asupra altor categorii de fonduri decât cele prevăzute la art. 12,urmând ca reglementările care vizează fondurile respective să prevadă şi asigurarea resurselor necesare acestei activităţi.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen BankCitește și...
Ilan Laufer a lansat un "Bloc suveranist" după ce a plecat din alianța cu AUR / Din noua construcție fac parte Eugen Teodorovici și Ninel Peia
Clotilde Armand anunță ca va depune plângere împotriva preşedintelui Curţii de Conturi pentru abuz în serviciu: "Vin din ce în ce mai des, în ultima perioadă, semn că se apropie alegerile"
© 2024 G4Media.ro - Toate drepturile rezervate
Acest site foloseşte cookie-uri.
Website găzduit de Presslabs.